Presenzia profesional en a Rete: blog contra retes sozials en lumeros
#000000
Dende que empezipié con o blog en serio -fa ya dos añadas y meya- comprendí as bentaxas que iste meyo tiene sobre as retes sozials: un blog ye un metodo d’imbestigazión y aprendizache que te premite creyar un contenito sobre o que tú tiens o control. Con as retes sozials, isto ye más difizil u imposible de consiguir.
#000002
Pero antiparti d’istos aspeutos cualitatibos, l’atro diya paré cuenta d’un dato: en os zaguers seis meses, os puestos de a Rete an i tiengo presenzia profesional han estato beyitos a lo menos 32.161 begatas (de seguras que en que remate d’escribir iste post, beluna más), que se’n trestallan asinas:
#000003
más de a metá en pertocan á iste blog, 18.112;
5.551 en o puesto que tiengo en Prebenzión Integral que, anque no l’almenistro, se trata de blogging de raso;
as dos cuentas en Google + asoziatas á iste blog, 8.498;
No tiengo datos de as besitas que i reculle o mío perfil en a web de l’Achenzia Europeya de Seguranza y Salú en o Treballo, que poderba estar un lumero sinnificatibo.
#000004
Tampoco no sé cuánto se besitan as cuentas de retes sozials de feito (Facebook, LinkedIn y Twitter) asoziatas á lo mío perfil profesional, anque por as notificazions de emplego que en recullo de cada serbizio, o lumero ye muito más baxo á los lumeros d’entalto. Asoziato á isto ye o baxo porcentache de zerculazión que as retes sozials dirixen á lo blog (menos de o 15% de a zerculazión).
#000005
En resumen: os lumeros de a mía presenzia en as retes sozials en son cuasi inesistens en rilazión con a que tiengo costruyita arredol de o blogging y me pienso que iste exemplo se cumplirá en cualsiquier presona que, como ye o mío caso, ye un perfeuto esconoxito.
#000006
Por ixo, si tiens a ideya de desembolicar una presenzia profesional en a Rete y no yes a mena de presona que a lo poco d’ubrir una cuenta de Twiter empezipia á tener una milenta de siguidors, no pierdas o tuyo tiempo: fe un blog, fe-lo o zentro de a tuya estratechia y, á partir d’er costruye a resta de a infraestrutura en a Rete, que incluyirá elemens como colaborazions y a creyazión de o tuyo propio puesto en atros puestos de a Rete y tamién a presenzia en retes sozials.
#000007
D’ista traza estará como a tuya presenzia profesional en a Rete millorará poquer á poquer d’una traza solida y consiguirás un benefizio importán de a Rete.
#000008
Prexina o que ese tenito que imbertir en meyos tradizionals ta consiguir que me se beyese 32.161 begatas...
#000009
“Sin un blog yes un dondiador dixital. Tot o diya dondiando por as retes sozials”
#000010